《宝鸡县张仙洞中长歌行次壁间谢高泉韵》
明代·赵贞吉

去国何迟迟，青山一丈携。
春风已三月，逐虎桃花蹊。
既闻粪金已，又传化宝鸡。
仰首笑碧落，拂袖凌丹梯。
左虬右文豹，稳驾无人挤。
如何牧马滨，尚有问津迷。
劳因豚往贺，诡从禽遇奚。
惜哉昆吾锋，徒有斫沟泥。
所以衡门士，折矢释孤麛。
上冈抱黄犊，枢户衣皲犁。
中心藏皓洁，面上蒙黝黧。
家有黄口儿，倚户饥苦啼。
掉头去不顾，吾道无忧栖。
邈哉大雅初，高征供蒸黎。
淳风逝不处，去水无回低。
因思驻吾颜，刀圭丸粉提。
身轻骑八骏，联三十二蹄。
仙人五城楼，玄圃岌而跻。
玉匣简隐诀，金书撷幽题。
誓断区中缘，岂云藏会稽。
九州黑子耳，千载谁能徯。
忽然俯宗国，脊局心予凄。
我有峨嵋家，结茅聊可栖。
且当弥远驾，乐志西山西。

作者简介：（1508—1576）四川内江人，字孟静，号大洲。以博洽闻，最善王守仁学。文章雄快。嘉靖十四年进士。授编修。迁国子司业。俺答薄京城，大言不可订城下之盟，当宣谕诸将，监督力战。贞吉合帝旨，立擢左谕德，监察御史，奉旨宣谕诸军。为严嵩所中伤，廷杖谪官。后累迁至户部侍郎，复忤嵩夺职。隆庆初起官，历礼部尚书，文渊阁大学士。颇思改弦易辙，而与高拱不协，遂乞休归。卒谥文肃。有《文肃集》。